b"\n_START_ARTICLE_\nVidko Fontgalandski\n_START_SECTION_\nStar\xc5\xa1i\n_START_PARAGRAPH_\nVidkov o\xc4\x8de je bil grof Pierre Heurard de Fontgalland (1884-1972), ki je bil po poklicu odvetnik, a mati Marie Ren\xc3\xa9e Mathevon (1880-1956). Ona je hotela med redovnice karmeli\xc4\x8danke, on pa je bil navdu\xc5\xa1en katoli\xc4\x8dan. Spoznala sta se po posredovanju \xc5\xa1kofa iz Valence ter se poro\xc4\x8dila. V srce svojega sina sta \xc5\xbee v zgodnji mladosti vcepila silno ljubezen do Jezusa. Njemu na ljubo je bil pripravljen tudi na najte\xc5\xbeje odpovedi.\n_START_SECTION_\nOtro\xc5\xa1tvo\n_START_PARAGRAPH_\nKot grofovski sin in prvorojenec je u\xc5\xbeival vso skrb svoje okolice. Ni pa ostal edinec. Ko mu je mati sporo\xc4\x8dila, da bo dobil bratca ali sestrico za igro, je odlo\xc4\x8dno dejal: \xc2\xbbNe maram sestrice.\xc2\xab \xc2\xbbZakaj pa ne, moj otrok?\xc2\xab \xc2\xbbNe maram deklic, ker jim je treba vedno popu\xc5\xa1\xc4\x8dati, kadar se \xc4\x8dlovek z njimi igra. Brat bo pa popu\xc5\xa1\xc4\x8dal meni.\xc2\xab\xc2\xa0In tako je tudi bilo._NEWLINE_Najhuj\xc5\xa1e trpljenje je bil zanj zobobol, najhuj\xc5\xa1i greh pa la\xc5\xbe. Zato je odlo\xc4\x8dno dejal:\xc2\xa0\xc2\xbbRaj\xc5\xa1i bi imel zobobol ko da bi Jezu\xc5\xa1\xc4\x8dka u\xc5\xbealil z eno samo la\xc5\xbejo.\xc2\xab\xc2\xa0Odkritosr\xc4\x8dnost je bila ena od najodli\xc4\x8dnej\xc5\xa1ih kreposti njegovega zna\xc4\x8daja. Nemogo\xc4\x8de mu je bilo karkoli prikrivati pred ljubljeno mamo.\n_START_SECTION_\nPrva spoved in obhajilo\n_START_PARAGRAPH_\nKo je pape\xc5\xbe Pij X. izdal odlok o zgodnjem obhajilu, je dolo\xc4\x8dil kot leta razlo\xc4\x8devanja starost sedmih let. Takrat je dejal tudi:\xc2\xa0\xc2\xbbImeli bomo svete otroke!\xc2\xab\xc2\xa0In tako se je tudi zgodilo._NEWLINE_18. februarja 1921 se je Vidku izpolnila velika sr\xc4\x8dna \xc5\xbeelja: lahko je prejel zakrament svete spovedi. Svojih malih grehov se je spovedal z veliko natan\xc4\x8dnostjo. Ko je zapu\xc5\xa1\xc4\x8dal cerkev, je dejal: \xe2\x80\x9eMama, kak\xc5\xa1en mir vlada v mojem srcu... Pojdiva zdaj v sla\xc5\xa1\xc4\x8di\xc4\x8darno, da kupiva za Marka velik kola\xc4\x8d.\xe2\x80\x9d Zgodilo se je. \xe2\x80\x9eMama, daj da vsakemu reve\xc5\xbeu, ki ga sre\xc4\x8dava, kaj malega podarim!\xe2\x80\x9d Tudi to se je zgodilo._NEWLINE_Vidko se je pripravljal z veliko gore\xc4\x8dnostjo na prvo sveto obhajilo. Imel je zve\xc5\xbe\xc4\x8dek, v katerega si je zapisoval vsakodnevne \xc5\xbertvice kot vrtni\xc4\x8dne listi\xc4\x8de, ki jih bo na svoj veliki dan potresel pred Jezusove noge. Nekega dne se je prepiral z Markom in mu pri tem prisolil krepko zau\xc5\xa1nico. Marko je jokal, vendar ga je Vidko miril s temile besedami: \xe2\x80\x9eNe deri se vendar toliko; kon\xc4\x8dno je bila le ena. \xc4\x8ce se jaz ne bi bil pripravljal na sveto obhajilo, bi ti dal dve ali celo tri!\xe2\x80\x9d_NEWLINE_Prvo sveto obhajilo je prejel dne 22. maja 1921 po skrbni pripravi ter daroval Jezusu 110 odpovedi in \xc5\xbertev._NEWLINE_Po prejemu svete hostije je zasli\xc5\xa1al glas:\xc2\xa0\xc2\xbbMoj ljubi, mali Vidko! Jaz te bom kmalu vzel z zemlje \xe2\x80\x93 ti bo\xc5\xa1 umrl mlad. Ti ne bo\xc5\xa1 postal moj duhovnik, ampak moj angel.\xc2\xab\xc2\xa0Vidko je dejal en resni, polni\xc2\xa0\xc2\xbbda\xc2\xab\xc2\xa0k temu, \xc4\x8deprav \xc5\xa1e ni razumel popolnoma celotnega sporo\xc4\x8dila.\xc2\xa0\xc2\xbbJaz od Jezusa nisem ni\xc4\x8desar zahteval; on mi je govoril in jaz sem ga samo poslu\xc5\xa1al ter mu preprosto dejal: 'Da',\xc2\xab\xc2\xa0- je razlagal zve\xc4\x8der svoji materi. Svoje skrivnosti pa ni izdal. To je zadr\xc5\xbeal zase kot najve\xc4\x8djo skrivnost, da ne bi \xc5\xbealostil svojih najbli\xc5\xbejih, ki jih je zelo ljubil: matere, o\xc4\x8deta in brata Marka (*1916).\n_START_SECTION_\nBolezen in smrt\n_START_PARAGRAPH_\nJulija 1924 je dru\xc5\xbeina romala v Lurd. Porabil je sleherno uro prostega \xc4\x8dasa, da je molil pri votlini prikazovanj. Od tam se ni mogel lo\xc4\x8diti, saj je bil kot Jezusov bratec tudi milostni Marijin otrok. Pri slovesu je zopet zasli\xc5\xa1al skrivnosten glas, ki pa ni bil malega Jezusa, ampak mu je govorila nebe\xc5\xa1ka Mati: \xe2\x80\x9eMoj ljubi, mali Vidko! Kmalu bom pri\xc5\xa1la, da te vzamem. Vzela te bom neke sobote iz rok tvoje matere in te bom vodila naravnost v nebesa.\xe2\x80\x9d_NEWLINE_Enajsti rojstni dan so obhajali nadvse slovesno. Nih\xc4\x8de razen njega ni slutil, da bo to zadnji. 7. decembra, pred praznikom Brezmade\xc5\xbene, je legel \xc5\xa1e popolnoma zdrav. Sredi no\xc4\x8di pa je zakri\xc4\x8dal na pomo\xc4\x8d; pomislil je, da ga bo zadu\xc5\xa1ilo. O\xc4\x8de je pohitel po zdravnika; Vidko je izrabil prilo\xc5\xbenost, da materi razodene svojo skrivnost. \xe2\x80\x9eMoj ljub\xc4\x8dek, zakaj mi pa tega nisi prej povedal?\xe2\x80\x9d \xe2\x80\x9eDa ne bi toliko trpela. Toda nocoj, ko se \xc4\x8dutim tako zelo bolnega, te moram na to pripraviti, moja ljuba in uboga mama.\xe2\x80\x9d ._NEWLINE_Zdravnik je ugotovil davico, proti kateri takrat \xc5\xa1e niso imeli cepiva in je bila neozdravljiva ter jo je redkokdo pre\xc5\xbeivel. Zdravstvono stanje se mu je \xc5\xbee bolj\xc5\xa1alo, potem pa spet poslab\xc5\xa1alo. Pred smrtjo je hotel potola\xc5\xbeiti potrto mamo reko\xc4\x8d: \xe2\x80\x9cLjuba mamica, zdaj bom umrl. Marija bo pri\xc5\xa1la pome in me vzela. Misel, da moram zapustiti o\xc4\x8deta, brata Marka in zlasti tebe, mi povzro\xc4\x8da hudo trpljenje. Ker pa to ho\xc4\x8de Bog, se prepu\xc5\xa1\xc4\x8dam njegovim rokam. Marija mi je dejala: iz tvojih rok bom pre\xc5\xa1el v njene. Ne jo\xc4\x8di, mama, tako mi bo sladko umreti.\xe2\x80\x9d\n_START_SECTION_\nPostopek za beatifikacijo\n_START_PARAGRAPH_\nVidko je bil znan in priljubljen v \xc4\x8dasu med dvema vojnama kot najmlaj\xc5\xa1i katoli\xc5\xa1ki svetni\xc5\xa1ki kandidat ne-mu\xc4\x8denec. Njegov postopek za beatifikacijo se je za\xc4\x8del 15. novembra 1941 in je bil kon\xc4\x8dan 18. decembra 1947. Na Slovenskem se je priljubil zlasti otrokom prek sestavkov v nadaljevanjih v otro\xc5\xa1ki reviji Angel\xc4\x8dek."